KOMISSION TÄYTÄNTÖÖNPANOASETUS (EU) 2020/386,

annettu 9 päivänä maaliskuuta 2020,

päätöksen 2007/777/EY liitteen II muuttamisesta siltä osin kuin on kyse sellaisten kolmansien maiden tai niiden osien luettelosta, joista lihavalmisteiden ja käsiteltyjen mahojen, rakkojen ja suolten tuonti unioniin on sallittua, ja asetuksen (EU) N:o 206/2010 liitteen II muuttamisesta siltä osin kuin on kyse sellaisten kolmansien maiden ja alueiden tai niiden osien luettelosta, joista tuoreen lihan tuonti unioniin on sallittua

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (1) ja erityisesti sen 8 artiklan johdantokappaleen, 8 artiklan 1 kohdan ensimmäisen alakohdan, 8 artiklan 4 kohdan ja 9 artiklan 4 kohdan c alakohdan,

ottaa huomioon ihmisravinnoksi tarkoitettujen eläinperäisten tuotteiden virallisen valvonnan järjestämistä koskevista erityissäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 854/2004 (2) ja erityisesti sen 11 artiklan 1 kohdan,

sekä katsoo seuraavaa:

(1) Komission päätöksessä 2007/777/EY (3) vahvistetaan muun muassa eläinten terveyttä ja kansanterveyttä koskevat säännöt, joita sovelletaan tiettyjen sellaisten lihavalmisteiden ja käsiteltyjen mahojen, rakkojen ja suolten, jäljempänä ’hyödykkeet’, tuontiin unioniin, kuljetukseen unionin kautta ja varastointiin unionissa, joille on tehty jokin mainitun asetuksen liitteessä II olevassa 4 osassa mainittu käsittely. Lisäksi päätöksen 2007/777/EY liitteessä II olevassa 3 osassa vahvistetaan luettelo kolmansista maista tai niiden osista, joista on sallittua tuoda unioniin kuivattua lihaa ja pastöroituja lihavalmisteita, kunhan niille on tehty jokin kyseisen liitteen 4 osassa tarkoitetuista käsittelyistä.

(2) Komission asetuksessa (EU) N:o 206/2010 (4) vahvistetaan muun muassa eläinlääkärintodistuksia koskevat vaatimukset, joita sovelletaan tuotaessa unioniin sorkka- ja kavioeläinten tuoreen lihan lähetyksiä. Kyseisen asetuksen liitteessä II olevassa 1 osassa vahvistetaan sellaisten kolmansien maiden ja alueiden tai niiden osien luettelo, joista tällaisia lähetyksiä saa tuoda unioniin, sekä erityisedellytykset tällaisten lähetysten tuonnille tietyistä kolmansista maista.

(3) Päätöksen 2007/777/EY liitteessä II olevassa 1 osassa luetellaan tietyt Etelä-Afrikan osat, joista on sallittua tuoda unioniin kyseisiä hyödykkeitä, ja 3 osassa ne kyseisen maan osat, joista on sallittua tuoda unioniin kuivattua lihaa.

(4) Lisäksi asetuksen (EU) N:o 206/2010 liitteessä II olevassa 1 osassa luetellaan tietyt Etelä-Afrikan osat, joista on sallittua tuoda unioniin tiettyjen muiden kotieläiminä pidettyjen ja luonnonvaraisten sorkka- ja kavioeläinten kuin hevoseläinten tuoreen lihan lähetyksiä. Kyseisten lajien tuoreen lihan tuonti on kuitenkin ollut keskeytettynä vuodesta 2011 lähtien vyöhykkeen suu- ja sorkkatautitilanteen vuoksi.

(5) Päätöksessä 2007/777/EY ja asetuksessa (EU) N:o 206/2010 vahvistetaan kolmansien maiden aluejako. Etelä-Afrikan alueen osan, josta käytetään koodia ”ZA-1”, sellaisena kuin se on Etelä-Afrikan viranomaisten muuttamana vuonna 2011 tapahtuneen suu- ja sorkkataudin purkauksen jälkeen, ja johon viitataan mainituissa kahdessa säädöksessä, kuvaus ei ole enää täsmällinen.

(6) Komission päätöksen 2011/163/EU (5) liitteessä vahvistetaan sellaisten kolmansien maiden luettelo, joiden osalta komissio on hyväksynyt ihmisravinnoksi tarkoitetuissa eläimissä ja eläinperäisissä tuotteissa olevia aine- ja jäämäryhmiä koskevan seurantasuunnitelman. Luonnonvaraisen riistan lihasta saatuja lihavalmisteita lukuun ottamatta yhdestäkään eläinlajista saatujen lihavalmisteiden tuonti Etelä-Afrikasta unioniin ei ole kyseisen päätöksen nojalla sallittua, koska Etelä-Afrikalla ei ole hyväksyttyä suunnitelmaa.

(7) Helmikuussa 2017 komissio teki Etelä-Afrikassa tarkastuksen voidakseen arvioida siellä käytössä olevaa eläinten terveyden valvontajärjestelmää erityisesti suu- ja sorkkataudin valvonnan osalta, jäljempänä ’komission vuonna 2017 tekemä tarkastus’. Komissio totesi, että vaikka tarkastuksen kohteena olevien hyödykkeiden tuotannon valvontajärjestelmä voisi periaatteessa antaa riittävät takeet siitä, että hyödykkeet tuotetaan asiaa koskevien unionin vaatimusten mukaisesti, järjestelmän tehokkuutta heikentävät sen täytäntöönpanossa havaitut ongelmat, jotka liittyvät etenkin virallisen valvonnan suorituskykyyn ja henkilöstöongelmiin. Myös sertifiointisäännöt ja -periaatteet tarjoavat yleisesti ottaen unionin lainsäädännössä vaadittavia takeita vastaavat takeet, mutta niiden täytäntöönpanossa havaitut puutteet vaarantavat niiden luotettavuuden ja heikentävät joitakin unioniin suuntautuvassa viennissä käytettävien todistusten allekirjoitettuihin lausuntoihin liittyviä takeita.

(8) Koska Etelä-Afrikasta peräisin olevien sorkka- ja kavioeläinten tuoreen lihan ja lihavalmisteiden tuonti ei ole sallittua päätöksen 2011/163/EU nojalla ja kun otetaan huomioon komission vuonna 2017 tekemän tarkastuksen tulokset ja erityisesti se, että suu- ja sorkkataudin virallisesta valvonnasta ei ole takeita, ja jotta voidaan säilyttää unionin lainsäädännön selkeys ja johdonmukaisuus, osan Etelä-Afrikan aluetta kattava kohta ”ZA-1” olisi poistettava Etelä-Afrikkaa koskevasta kohdasta päätöksen 2007/777/EY liitteessä II olevassa 1 ja 3 osassa ja sellaisten kolmansien maiden luettelosta, joista sorkka- ja kavioeläinten tuoreen lihan tuonti on sallittua, asetuksen (EU) N:o 206/2010 liitteessä II olevassa 1 osassa.

(9) Yhdistyneiden kansakuntien (YK) välityksen ansiosta Ateena ja Skopje pääsivät kesäkuussa 2018 kahdenväliseen sopimukseen (Prespan sopimus) entistä Jugoslavian tasavaltaa Makedoniaa koskevan YK:n väliaikaisen viittauksen muuttamisesta. Molemmat maat ovat nyt ratifioineet tämän sopimuksen, ja Pohjois-Makedonian tasavalta on virallisesti ilmoittanut EU:lle sen voimaantulosta.

(10) Sen vuoksi päätöksen 2007/777/EY liitettä II ja asetuksen (EU) N:o 206/2010 liitettä II olisi muutettava.

(11) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan päätöksen 2007/777/EY liite II tämän asetuksen liitteen I mukaisesti.

2 artikla Muutetaan asetuksen (EU) N:o 206/2010 liite II tämän asetuksen liitteen II mukaisesti.

3 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 9 päivänä maaliskuuta 2020. Komission puolesta Puheenjohtaja Ursula VON DER LEYEN

(1) EYVL L 18, 23.1.2003, s. 11.

(2) EUVL L 139, 30.4.2004, s. 206.

(3) Komission päätös 2007/777/EY, tehty 29 päivänä marraskuuta 2007, eläinten terveyttä ja kansanterveyttä koskevista edellytyksistä ja todistusmalleista ihmisravinnoksi tarkoitettujen tiettyjen lihavalmisteiden ja käsiteltyjen mahojen, rakkojen ja suolten tuonnissa kolmansista maista sekä päätöksen 2005/432/EY kumoamisesta (EUVL L 312, 30.11.2007, s. 49).

(4) Komission asetus (EU) N:o 206/2010, annettu 12 päivänä maaliskuuta 2010, sellaisten kolmansien maiden ja alueiden tai niiden osien luetteloiden vahvistamisesta, joista on sallittua tuoda Euroopan unionin alueelle tiettyjä eläimiä ja tuoretta lihaa, sekä eläinlääkärintodistuksia koskevista vaatimuksista (EUVL L 73, 20.3.2010, s. 1).

(5) Komission päätös 2011/163/EU, annettu 16 päivänä maaliskuuta 2011, kolmansien maiden neuvoston direktiivin 96/23/EY 29 artiklan mukaisesti toimittamien suunnitelmien hyväksymisestä (EUVL L 70, 17.3.2011, s. 40).